PATVIRTINTA

Anykščių r. Svėdasų Juozo Tumo-Vaižganto gimnazijos direktoriaus

2018 m. birželio 11 d. įsakymu Nr. V-78A

**ANYKŠČIŲ R. SVĖDASŲ JUOZO TUMO-VAIŽGANTO GIMNAZIJOS**

**MOKINIŲ PASIEKIMŲ IR PAŽANGOS VERTINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Anykščių r. Svėdasų Juozo Tumo-Vaižganto gimnazijos mokinių pasiekimų ir pažangos vertinimo (toliau – Vertinimas) tvarkos aprašas (toliau Aprašas) parengtas vadovaujantis Pradinio, pagrindinio ir vidurinio ugdymo programų aprašu, patvirtintu Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1309, Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo ir mokslo ministro 2005 m. balandžio 5 d. įsakymu Nr. ISAK-556 (Lietuvos Respublikos švietimo ir mokslo ministro 2017 m. liepos 4 d. įsakymo Nr. V-544 redakcija), Pradinio, pagrindinio ir vidurinio ugdymo bendrosiomis programomis, Bendraisiais ugdymo planais, kitais teisės aktais.
2. Apraše aptariami vertinimo tikslai, planavimas, vertinimas ugdymo procese, vertinimo fiksavimas, vertinimo rezultatų analizė.
3. Apraše vartojamos sąvokos:

**Ugdymo(si) rezultatai** – palaipsniui įgyjamos dvasinę, intelektinę ir fizinę asmens brandą rodančios kompetencijos, apimančios žinias, supratimą, gebėjimus ir nuostatas.

**Ugdymasis** – dvasinių, intelektinių, fizinių asmens galių auginimasis bendraujant ir mokantis.

**Mokymas** – mokinio ir mokytojo sąveika, aplinkybės, skatinančios mokinį kurti savo žinojimą bei patirtį, aktyviai ieškoti ir autentiškai perprasti informaciją, patirti pažangą, siekiant atrasti asmeninę prasmę.

**Mokymasis** – aktyvus supratimo, reikšmių, patirčių ir prasmių konstravimo procesas, jau įgytų ir naujų žinių bei patirties siejimas, aiškiai suvokiant mokymosi tikslą ir į jį orientuojantis, planuojant, veikiant, vertinant ir reflektuojant mokymo(si) procesą, pažangą ir pasiekimus.

**Mokinių pasiekimų ir pažangos vertinimas** – kriterijais grįstas ugdymosi ir mokymosi stebėjimas ir grįžtamasis ryšys, informacijos apie mokymosi procesus ir rezultatus rinkimas ir kaupimas, interpretavimas ir naudojimas mokymo ir mokymosi kokybei užtikrinti.

**Formuojamasis ugdomasis vertinimas** – ugdymo(si) procese teikiamas abipusis atsakas, grįžtamasis ryšys, padedantis mokiniui gerinti mokymą(si), nukreipiantis, ką dar reikia išmokti, leidžiantis mokytojui pritaikyti mokymą, siekiant kuo geresnių rezultatų.

**Įsivertinimas** – paties mokinio ugdymosi proceso, pasiekimų ir pažangos stebėjimas, vertinimas ir apmąstymas, nusimatant tolesnius mokymosi žingsnius.

**Diagnostinis vertinimas** – vertinimas, kuriuo išsiaiškinami mokinio pasiekimai ir tam tikru mokymosi metu padaryta pažanga, numatomos tolesnio mokymosi galimybės, pagalba sunkumams įveikti.

**Kaupiamasis vertinimas –** mokinių pasiekimų ir pažangos suminis vertinimas naudojant įvairius galimus vertinimo ir įsivertinimo būdus.

**Apibendrinamasis sumuojamasis vertinimas** – formaliai patvirtinti mokinio ugdymosi rezultatai, baigus programą, kursą, modulį ar kitą mokymosi etapą.

**Pamoka** – pagrindinė nustatytos trukmės nepertraukiamo mokymosi organizavimo forma.

**Dalyko modulis** – apibrėžta, savarankiška ir kryptinga ugdymo programos dalis.

**Kontrolinis darbas** – žinių, gebėjimų, įgūdžių parodymas arba mokinio žinias, gebėjimus, įgūdžius patikrinantis ir formaliai vertinamas darbas, kuriam atlikti skiriama ne mažiau kaip 30 minučių.

**II SKYRIUS**

**VERTINIMO TIKSLAI**

1. Vertinant mokinių mokymosi pasiekimus ir pažangą, siekiama:
   1. nustatyti mokinių pasiekimų lygį bei pažangą, išsiaiškinti kiekvieno mokinio stiprybes, ugdymosi poreikius ir kartu su mokiniu bei jo tėvais (globėjais) priimti sprendimus dėl tolesnio mokymosi žingsnių, mokiniui būtinos pagalbos;
   2. palaikyti mokymąsi ir teikti savalaikį atsaką (grįžtamąjį ryšį) mokiniams ir mokytojams, gerinant mokymo(si) proceso kokybę;
   3. apibendrinti, susumuoti atskiro mokymosi laikotarpio (baigiant trimestrą, mokslo metus) ar mokymosi pagal pradinio, pagrindinio ar vidurinio ugdymo programą rezultatus ir sertifikuoti;
   4. vertinti ugdymo kokybę, identifikuoti problemas ir inicijuoti reikalingus sprendimus.

**III SKYRIUS**

**VERTINIMO PLANAVIMAS**

1. Metodinėse grupėse aptariamos, suderinamos ir aprobuojamos dalyko vertinimo tvarkos, sudarytos pagal mokinių amžiaus grupes ar mokymosi pakopas.
2. Dalykų mokytojai, planuodami integruotas pamokas, integruotus projektus, suderina ir numato bendrus vertinimo būdus, užduotis, kriterijus savo ilgalaikiuose teminiuose planuose.
3. Mokiniams, kuriems reikalinga speciali pagalba, individualiuosiuose planuose arba kitoje pasiruošimo pamokai medžiagoje numatomas individualus vertinimas.
4. Atsižvelgiant į mokinių mokymosi pasiekimus, vertinimo užduotys, atsiskaitymo laikas gali būti koreguojami.

**IV SKYRIUS**

**VERTINIMAS UGDYMO PROCESE**

**Vertinimo dėmenys.**

1. **Kompetencijos**, ypač nuostatų dėmuo, vertinamos ir įsivertinamos mokinių ir mokytojo sąveikoje, renkant ir kaupiant kokybinius kompetencijų įrodymus (mokinių darbai, įvertinimai, įsivertinimai, komentarai, refleksijos) vertinimo aplankuose (taip pat ir e. aplankuose).
   1. Vertinant kompetencijas, fiksuojama mokinio individuali pažanga, kurios paskirtis – stebėti, ar mokinys nuolat išmoksta naujų dalykų, įgyja naujų gebėjimų, tvirtesnių vertybinių nuostatų bei ieškoti būdų, kaip skatinti mokinio savistabą mokymesi.
   2. Individualios mokinio pažangos vertinime dalyvauja pats mokinys, jo tėvai (globėjai), ugdantys mokytojai ir švietimo pagalbos specialistai. Atsižvelgiant į vertinimo informaciją, koreguojamas mokinio mokymasis.
   3. Gimnazijos mokinių individuali pažanga fiksuojama vadovaujantis Anykščių r. Juozo Tumo-Vaižganto gimnazijos mokinių asmeninės pažangos stebėjimo, fiksavimo, pagalbos mokiniui teikimo tvarkos aprašu, patvirtintu 2017 m. rugpjūčio 30 d. direktoriaus įsakymu Nr. V-61 „Dėl mokinių asmeninės pažangos stebėjimo, fiksavimo, pagalbos mokiniui teikimo tvarkos aprašo patvirtinimo“.
2. **Kognityviniai gebėjimai vertinami** (diagnostinio vertinimo užduotys, kontroliniai ir kiti vertinimo darbai, tarptautiniai ir nacionaliniai mokinių pasiekimų tyrimai ir patikrinimai) taikant mokiniams iš anksto žinomus, su jais aptartus kriterijus, ir apima tris dėmenis:
   1. **žinias ir supratimą** (faktai, informacija, sąvokos, dėsningumas, teiginiai, simboliai, vienetai, pavyzdžiai, reikalingos priemonės), kurie būtini, kad mokiniai sėkmingai įsitrauktų į pažintines veiklas. Vertinant faktines žinias, tikrinama, kaip mokiniai įsimena, atpažįsta, apibrėžia, aprašo, nusako, iliustruoja pavyzdžiais, pasirenka priemones;
   2. **žinių taikymo gebėjimus**, kurie apima įvairių situacijų supratimą ir žinių panaudojimą problemoms tose situacijose spręsti. Vertinami mokinių gebėjimai palyginti, priešpriešinti, klasifikuoti, modeliuoti, susieti, interpretuoti, rasti sprendimus, paaiškinti, parodant supratimą;
   3. **aukštesniuosius mąstymo gebėjimus**, būtinus, sprendžiant problemas, kuriant paaiškinimus, darant išvadas, priimant sprendimus, perkeliant įgytas žinias į naujas situacijas. Vertinami gebėjimai analizuoti, apibendrinti, interpretuoti, integruoti žinias, numatyti, prognozuoti, sudaryti, sukurti, formuluoti išvadas, apibendrinti informaciją ir pritaikyti naujoms situacijoms, kritiškai vertinti, argumentuoti, reflektuoti.

**Vertinimo būdai, paskirtis ir principai.**

1. Gimnazijos ugdymo procese derinamas formuojamasis ugdomasis, diagnostinis, kaupiamasis ir apibendrinamasis sumuojamasis vertinimas.
2. **Formuojamojo ugdomojo vertinimo** paskirtis – padėti mokiniui mokytis, teikti ir gauti grįžtamąjį ryšį, stebėti daromą pažangą, suteikti pagalbą laiku, siekiant pagerinti mokinio pasiekimus. **Formuojamojo ugdomojo vertinimo principai:**
   1. mokytojas stebi mokinių mokymąsi, jų bendradarbiavimą, įsitraukimą, pastangas, mokymosi būdus, sunkumus;
   2. mokytojas padeda suprasti mokiniui, kas jau išmokta, ko dar reikia mokytis, kaip įveikti sunkumus, kokie mokymosi būdai veiksmingi;
   3. mokiniai, konsultuojami mokytojo, pagal kriterijus mokosi vertinti vienas kito ir savo darbą, įsivertinti pasiekimus ir pažangą.
   4. ugdymo procese formuojamasis ugdomasis vertinimas derinamas su diagnostiniu ir kaupiamuoju vertinimu.
3. **Diagnostiniu vertinimu** nustatomi mokinio pasiekimai ir pažanga, kad būtų galima tikslingai planuoti tolesnį mokymąsi, suteikti mokymosi pagalbą sunkumams įveikti. **Diagnostinio vertinimo principai:** 
   1. mokytojas, skirdamas vertinamąsias užduotis mokymosi procese, padeda mokiniui išsiaiškinti mokymosi pasiekimus;
   2. vertinimas vykdomas taikant iš anksto mokiniams žinomus, su jais aptartus kriterijus;
   3. mokinys, remdamasis vertinimo metu gauta informacija, kartu su mokytoju numato tolesnio mokymosi uždavinius.
4. **Kaupiamojo vertinimo** principai:
   1. mokytojas sudaro vertinimo kriterijų lentelę;
   2. mokytojas kartu su mokiniais aptaria kiekvieną kriterijų tam, kad mokiniai žinotų, už ką jie bus vertinami;
5. **Apibendrinamasis sumuojamasis vertinimas** vykdomas ugdymo laikotarpio ir ugdymo programos pabaigoje. Apibendrinamojo sumuojamojo vertinimo principai:
   1. vertinimas yra formalus;
   2. mokymosi rezultatai fiksuojami e-dienyne įrašu arba pažymiu;
   3. mokiniai, pabaigę pagrindinio ugdymo II pakopą, privalo dalyvauti PUPP;
   4. apibendrinamojo sumuojamojo vertinimo informacija naudojasi mokinys, rinkdamasis tolesnį mokymąsi ir mokytojas, konsultuodamas mokinį dėl jo tolimesnio mokymosi.

**v skyrius**

**vertinimo FIKSAVIMAS**

**Vertinimas ugdymo laikotarpio metu.**

1. Vertinant mokinių mokymosi pasiekimus, orientuojamasi į pasiekimų lygius, apibrėžtus bendrosiose ugdymo programose. Mokinių mokymosi pasiekimai ir pažanga vertinami sistemingai. Kiekvienoje pamokoje taikomas formuojamasis ugdomasis vertinimas.
2. Vertinant specialiųjų ugdymosi poreikių turinčių mokinių pasiekimus ir pažangą, remiamasi konkrečiam mokiniui pritaikytoje arba individualizuotoje ugdymo programoje numatytais pasiekimais. Pasiekimai kartą per trimestrą aptariami su mokiniu, jo tėvais (globėjais), švietimo pagalbą teikiančiais specialistais, bendrai analizuojami Mokytojų taryboje.
3. Adaptacinio laikotarpio metu nerašomi kontroliniai darbai, mokytojai taiko individualius mokinių pažinimo metodus, klasių vadovai kartu su gimnazijos socialiniu pedagogu ir/ar psichologu kartą per mėnesį klasėje organizuoja pokalbius tarpusavio bendravimo tema, visų dalykų pamokose mokiniai yra mokomi mokytis. Mokymosi pasiekimai vertinami **taikant tik formuojamąjį ugdomąjį vertinimą**, fiksuojama mokinio daroma pažanga:
   1. visiems mokiniams rugsėjo mėnesio pirmas dvi savaites;
   2. naujai atvykusiems mokiniams nuo jų atvykimo dienos dvi savaites;
   3. 1, 5 ir I gimnazijos klasių mokiniams visą rugsėjo mėnesį.
4. **Diagnostinis vertinimas taikomas** vertinant mokinių žinias ir gebėjimus tokiu dažnumu, jeigu per trimestrą dalykui skirta:

|  |
| --- |
| 1 savaitinė valanda – ne mažiau kaip 3 pažymiai / įrašai (pradinių kl. mokiniams) |
| 2savaitinės valandos – ne mažiau kaip 4 pažymiai / įrašai |
| 3 savaitinės valandos – ne mažiau kaip 5 pažymiai / įrašai |
| 4 savaitinės valandos – ne mažiau kaip 6 pažymiai / įrašai |
| 5 savaitinės valandos – ne mažiau kaip 7 pažymiai / įrašai |

1. **Kaupiamieji įvertinimai** konvertuojami į pažymius, kurių negali būti daugiau kaip vienas trečdalis visų per trimestrą gautų pažymių.
2. Mokytojai, rašydami pažymį už darbą, kurio užduotys vertinamos taškais, vadovaujasi šia lentele:

|  |  |  |
| --- | --- | --- |
| **Pasiekimų lygis** | **Teisingų atsakymų apimtis procentais** | **Pažymys** |
| Aukštesnysis | 91–100 | 10 |
| 80–90 | 9 |
| Pagrindinis | 70–79 | 8 |
| 60–69 | 7 |
| 50–59 | 6 |
| Patenkinamas | 40–49 | 5 |
| 30–39 | 4 |
| Nepatenkinamas | 20–29 | 3 |
| 6–19 | 2 |
| 0–5 | 1 |

1. Rašomųjų darbų ir įskaitų grafikas sudaromas mėnesiui, tvirtinamas gimnazijos direktoriaus, skelbiamas e-dienyne ir mokytojų skelbimų lentoje. Per dieną negali būti skiriamas daugiau kaip vienas kontrolinis darbas. Apie kontrolinį darbą mokinius dalyko mokytojas informuoja ne vėliau kaip prieš savaitę. Kontroliniai darbai nerašomi po ligos, atostogų ar šventinių dienų.
2. Jeigu mokinys numatytu laiku neatliko vertinimo užduočių (kontrolinių darbų ir kt.) dėl svarbių, gimnazijos direktoriaus pateisintų priežasčių (pavyzdžiui, ligos), ugdymo laikotarpio pabaigoje fiksuojamas įrašas „atleista“. Tokiais atvejais mokiniui, sugrįžusiam į ugdymo procesą, suteikiamos tikslinės konsultacijos (mažiausiai 3 konsultacijos iki kontrolinio darbo).
3. Dalyko mokytojas skiria mokiniui tikslines konsultacijas, apie tai informuodamas per e-dienyną mokinio tėvus (globėjus) ir klasės vadovą, kai:
   1. mokinio pasiekimų lygis (vieno ar kelių dalykų) žemesnis nei numatyta bendrosiose programose ir mokinys nedaro pažangos;
   2. po nepatenkinamo kontrolinio darbo įvertinimo;
   3. kai mokinys dėl ligos ar kitų priežasčių praleido dalį pamokų ir pan.
4. Namų darbai mokiniams diferencijuojami pagal mokinio galias ir gebėjimus, atsižvelgiant į specialiuosius ugdymosi poreikius, neužduodami atostogoms, neskiriami dėl įvairių priežasčių neįvykusių pamokų turiniui įgyvendinti.

**Vertinimas baigiantis ugdymo laikotarpiui.**

1. Gimnazijos mokinių mokymosi pasiekimams ir pažangai vertinti ir įsivertinti naudojamos vertinimo skalės:
   1. pradiniame ugdyme:

|  |  |  |
| --- | --- | --- |
| **Pasiekimų lygis** | **Įvertinimas įrašu** | **Trumpas apibūdinimas** |
| Aukštesnysis | Aukštesnysis | Labai gerai |
| Pagrindinis | Pagrindinis | Gerai |
| Patenkinamas | Patenkinamas | Pasistenk |
| Nepatenkinamas | Nepatenkinamas | Nepasisekė |

Dorinio ugdymo pasiekimai vertinami įrašu „Padarė pažangą„ (žymima „pp“) arba „Nepadarė pažangos„ (žymima „np“).

* 1. pagrindiniame ir viduriniame ugdyme (10 balų vertinimo sistema):

|  |  |  |
| --- | --- | --- |
| **Pasiekimų lygis** | **Balai** | **Trumpas apibūdinimas** |
| Aukštesnysis | 10 (dešimt) | Puikiai |
| 9 (devyni) | Labai gerai |
| Pagrindinis | 8 (aštuoni) | Gerai |
| 7 (septyni) | Pakankamai gerai |
| 6 (šeši) | Vidutiniškai |
| Patenkinamas | 5 (penki) | Patenkinamai |
| 4 (keturi) | Pakankamai patenkinamai |
| Nepatenkinamas | 3 (trys) | Nepatenkinamai |
| 2 (du) | Blogai |
| 1 (vienas) | Labai blogai |

Dorinio ugdymo, žmogaus saugos pasiekimai vertinami įrašu „įskaityta“ arba „neįskaityta“. Pagrindiniame ugdyme socialinė-pilietinė veikla mokslo metų pabaigoje e-dienyne vertinama įrašu „įskaityta“ arba „neįskaityta“.

1. **Taikant apibendrinamąjį sumuojamąjį vertinimą**, mokinio mokymosi pasiekimai ugdymo laikotarpio pabaigoje apibendrinami ir vertinimo rezultatas fiksuojamas įrašu ir (arba) balu, taikant 10 balų vertinimo sistemą:
   1. **patenkinamas įvertinimas** – įrašai: „patenkinamas“, „pagrindinis“, „aukštesnysis“, „atleista“ („atl“), „įskaityta“ („įsk“), „padarė pažangą“ („pp“), 4–10 balų įvertinimas;
   2. **nepatenkinamas įvertinimas** – įrašai: „nepatenkinamas“, „neįskaityta“ („neįsk“), „nepadarė pažangos“ („np“), 1–3 balų įvertinimas.“
2. Mokiniui, besimokančiam pagal pradinio ugdymo programą, III trimestro mokymosi pasiekimų įvertinimas laikomas metiniu. Jei pasibaigus ugdymo procesui skirtos užduotys suteikia mokiniui, kurio mokymosi pasiekimai mokantis pagal dalyko programą fiksuoti nepatenkinamu metiniu įvertinimu, galimybę pasiekti ne žemesnį kaip patenkinamas mokymosi pasiekimų lygį, nustatytą bendrosiose programose, tai papildomo darbo įvertinimas laikomas metiniu.
3. Mokiniui, besimokančiam pagal pagrindinio ar vidurinio ugdymo programą, trimestro įvertinimas fiksuojamas iš visų trimestro balų / pažymių, skaičiuojant jų svertinį arba aritmetinį vidurkį ir taikant apvalinimo taisyklę. ***Pastaba***: *skaičiuojant svertinį vidurkį, mokiniams ir jų tėvams (globėjams) turi būti paaiškinama, kokie svertinio vidurkio dėmenys (pvz., kontroliniai darbai, projektai ir kt.) daro įtaką trimestro dalyko įvertinimui ir kokie jų svertiniai koeficientai.*
4. Dalyko metinis įvertinimas fiksuojamas iš I, II ir III trimestrų balų / pažymių, skaičiuojant jų aritmetinį vidurkį ir taikant apvalinimo taisykles (pvz., jei I trimestro pažymys – 7, II trimestro – 6, III trimestro – 7, tai dalyko metinis įvertinimas – 7).
5. Jei mokinys per visą trimestrą neatliko visų vertinimo užduočių (pvz., kontrolinių darbų ir kt.) be pateisinamos priežasties, nepademonstravo pasiekimų, numatytų pagrindinio ar vidurinio ugdymo bendrosiose programose, mokinio dalyko trimestro pasiekimai prilyginami žemiausiam 10 balų sistemos įvertinimui „labai blogai“; jei mokinys neatliko visų vertinimo užduočių dėl svarbių, mokyklos vadovo pateisintų priežasčių (pvz., ligos) – fiksuojamas įrašas „atleista“.
6. Dalyko metinis įvertinimas fiksuojamas įrašu „įskaityta“, jei bent dviejų trimestrų mokinio pasiekimai fiksuoti atitinkamai įrašais „įskaityta“.
7. Dalyko metinis įvertinimas fiksuojamas įrašu „neįskaityta“, jei bent dviejų trimestrų mokinio pasiekimai fiksuoti atitinkamai įrašais „neįskaityta“.
8. Jei pasibaigus ugdymo procesui buvo skirtas papildomas darbas, papildomo darbo įvertinimas laikomas metiniu.

**Kiti susitarimai dėl vertinimo fiksavimo.**

35. Vadovaujantis Anykščių r. Svėdasų Juozo Tumo-Vaižganto gimnazijos elektroninio dienyno tvarkymo nuostatais, patvirtintais 2018 m. rugpjūčio 31 d. direktoriaus įsakymu Nr. V-87, trimestrų ir metiniai mokinių įvertinimai fiksuojami e-dienyno mokinių mokymosi pasiekimų apskaitos suvestinėse, patvirtinami „užrakinant“ įrašytus atitinkamo laikotarpio įvertinimus ne vėliau kaip kitą darbo dieną, pasibaigus esamiems laikotarpiams. Jei „užrakinus“ elektroninį dienyną nustatoma klaida, „atrakinimo“ faktas fiksuojamas užpildant „užrakintų“ duomenų netikslumų atitaisymo formą.

36. Kūno kultūros mokymosi pasiekimai, išskyrus specialiosios medicininės fizinio pajėgumo grupės mokinių pasiekimus (pastarieji pažymiais nevertinami, įrašoma „įskaityta“ arba „neįskaityta“), vertinami pažymiu 5–8, I–II gimnazijos klasių mokiniams; III–IV gimnazijos klasių mokiniams mokinio pageidavimu gali būti vertinama arba pažymiu, arba „įskaityta“ / „neįskaityta“ (iki rugsėjo 12 d. rašomas prašymas, kuriame nurodytas tėvų (globėjų) sutikimas).

37. Pasirenkamųjų dalykų pasiekimai vertinami pažymiu, išskyrus pasirenkamąjį dalyką „Šokis“, kuris vertinamas įrašu „įskaityta“ arba „neįskaityta“.

38. Dalykų modulių pasiekimai vertinami pažymiais, kurie įskaitomi trimestro pabaigoje, o baigus modulio programą e-dienyne įrašoma:

38.1. „įskaityta“ (jei mokinys per trimestrą lankė daugiau kaip 50 procentų modulio pamokų ir atliko visas mokytojo skirtas užduotis);

38.2. „neįskaityta“ (jei mokinys per trimestrą lankė daugiau kaip 50 procentų modulio pamokų, bet neatliko visų mokytojo skirtų užduočių);

38.3. „neatestuota“ (jei mokinys per trimestrą praleido 50 ir daugiau procentų modulio pamokų).

39. Įrašas „atleista“ įrašomas, jeigu mokinys yra atleistas pagal gydytojo rekomendaciją ir direktoriaus įsakymą. ***Pastaba****: jeigu bent vieno trimestro įvertinime įrašyta „atleista“, metinis įvertinimas vedamas pagal paskutinį trimestro įvertinimą.*

40. Mokinys neatestuojamas, jei praleido 50 ir daugiau procentų mokomojo dalyko pamokų ir neatsiskaitė bent vieno atsiskaitomojo darbo.

41.Mokinio, besimokančio pagal pagrindinio ir vidurinio ugdymo programas, papildomo darbo (užduočių, suteikiančių mokiniui galimybę parodyti žinias, gebėjimus ir gauti patenkinamą dalyko metinį įvertinimą) apskaita elektroniniame dienyne fiksuojama taip pat, kaip ir pamokų apskaita: jei mokytojas mokinį konsultavo, įrašomas konsultacijų turinys; jei mokinys mokėsi savarankiškai, be mokytojo pagalbos (konsultacijų) ir nurodytą dieną atsiskaitė už papildomą darbą, dienyne įrašoma atitinkama informacija. **Įrašytas papildomo darbo įvertinimas laikomas metiniu įvertinimu.**

42. Jeigu mokinys turi kai kurių ugdymo plano dalykų nepatenkinamus trimestro ir/ar metinius (papildomo darbo, jei buvo skirtas) įvertinimus arba yra neatestuotas, kėlimas į aukštesnę klasę, palikimas kartoti ugdymo programos ar papildomo darbo skyrimas svarstomas Mokytojų tarybos posėdyje.

43. Mokytojas, išvedęs nepatenkinamą įvertinimą, kartu su mokiniu aptaria individualios pagalbos teikimo planą, aptaria papildomai skiriamų darbų tvarką (trukmę, konsultacijų laiką ir atsiskaitymo formą).

44. Mokinio, turinčio trijų ar daugiau dalykų neigiamus įvertinimus, rekomenduojama palikti kartoti kursą (mokiniui iki 16 metų) arba keisti mokymosi formą (mokiniui nuo 16 metų). Sprendimą dėl papildomo darbo skyrimo, kėlimo į aukštesnę klasę ar palikimo kartoti ugdymo programą, atsižvelgus į Mokytojų tarybos siūlymą, priima gimnazijos direktorius. Sprendimas įforminamas įsakymu. Klasės vadovas po gimnazijos direktoriaus sprendimo informuoja mokinio tėvus (globėjus) dėl papildomo darbo skyrimo, kėlimo į aukštesnę klasę ar palikimo kartoti kursą.

**VI SKYRIUS**

**VERTINIMO REZULTATŲ ANALIZĖ**

45. Mokytojai paskutinę trimestro (mokslo metų) pamoką organizuoja mokymosi pasiekimų ir pažangos įsivertinimą:

45.1. mokiniai raštu / žodžiu analizuoja savo mokymąsi, padarytą pažangą;

45.2. mokytojai apibendrina informaciją apie mokinio ar klasės pasiekimus bei padarytą pažangą ir, jei tai reikalinga, koreguoja ilgalaikį planą, programą.

46. Klasių vadovai kartą per trimestrą organizuoja mokinių pasiekimų aptarimą su:

46.1. visais klasėje dėstančiais mokytojais;

46.2. su mokinių tėvais (globėjais).

47. Metodinėse grupėse analizuojami diagnostinių, standartizuotų testų, pa(si)tikrinamųjų darbų, bandomųjų egzaminų, egzaminų, įskaitų rezultatai. Priimami sprendimai dėl ugdymo turinio, mokymo metodų ir strategijų, mokymosi užduočių, šaltinių tinkamumo, išteklių panaudojimo veiksmingumo, ugdymo tikslų realumo.

48. Direktoriaus pavaduotojas ugdymui, remdamasis klasės vadovų pateiktomis klasės mokinių mokymosi apskaitos suvestinėmis, rengia mokinių mokymosi rezultatų pusmečio ir metinę analizę, kurią pristato Mokytojų tarybos posėdžiuose. Esant būtinybei, priimami sprendimai dėl ugdymo proceso koregavimo.

**VII SKYRIUS**

**TĖVŲ (GLOBĖJŲ) INFORMAVIMAS**

49. Mokymosi pasiekimai fiksuojami elektroniniame dienyne. Dalykų mokytojai pildo elektroninį dienyną kiekvieną pamoką.

50. Atsiradus mokymosi problemoms, tėvai (globėjai) apie mokymosi pasiekimus informuojami įvairiais būdais: skambinant telefonu, individualiai kalbantis, rašant elektroninius laiškus, SMS žinutėmis.

51. Mažiausiai kartą per trimestrą, gimnazijoje organizuojami trišaliai susirinkimai, kuriuose mokiniai kartu su tėvais turi galimybę susitikti su klasės vadovu, dėstančiais mokytojais, administracija.

52. Klasių vadovai ne rečiau kaip kartą per trimestrą organizuoja tėvų susirinkimus, esant būtinybei, į juos kviečia dalykų mokytojus, švietimo pagalbos specialistus, administraciją.

53. Pasibaigus trimestrui, klasių vadovai informuoja mokinių, turinčių nepatenkinamus įvertinimus, tėvus. Jeigu yra 3 ir daugiau nepatenkinamų įvertinimų, mokinys su tėvais (globėjais) kviečiamas į Mokytojų tarybos ar Vaiko gerovės komisijos posėdžius.

54. Su direktoriaus įsakymu dėl mokinių kėlimo į aukštesnę klasę, ugdymo programos baigimo, papildomų darbų skyrimo ar palikimo kartoti programą klasės vadovas per 3 darbo dienas supažindina mokinio tėvus (globėjus).

**VIII SKYRIUS**

**BAIGIAMOSIOS NUOSTATOS**

55. Gimnazijos Mokinių mokymosi pasiekimų ir pažangos vertinimo tvarka esant poreikiui gali būti koreguojama ir tobulinama.

56. Pridedama:

56.1. Pradinių klasių mokinių pažangos ir pasiekimų vertinimo aprašas, 1 priedas.

56.2. Mokinių pažangos ir pasiekimų vertinimo etikos pamokose aprašas, 2 priedas.

56.3. Mokinių pažangos ir pasiekimų vertinimo tikybos pamokose aprašas, 3 priedas.

56.4. Mokinių pažangos ir pasiekimų vertinimo biologijos pamokose aprašas, 4 priedas.

56.5.Mokinių pažangos ir pasiekimų vertinimo lietuvių kalbos pamokose aprašas, 5 priedas.

56.6. Mokinių pažangos ir pasiekimų vertinimo anglų k. pamokose aprašas, 6 priedas.

56.7. Mokinių pažangos ir pasiekimų vertinimo rusų k. pamokose aprašas, 7 priedas.

56.8. Mokinių pažangos ir pasiekimų vertinimo matematikos pamokose aprašas, 8 priedas.

56.9. Mokinių pažangos ir pasiekimų vertinimo muzikos pamokose aprašas, 9 priedas.

56.10. Mokinių pažangos ir pasiekimų vertinimo kūno kultūros pamokose aprašas, 10 priedas.

56.11. Mokinių pažangos ir pasiekimų vertinimo istorijos ir pilietiškumo pagrindų dalykų pamokose aprašas, 11 priedas.

56.12. Mokinių pažangos ir pasiekimų vertinimo fizikos pamokose aprašas, 12 priedas.

56.13. Mokinių pažangos ir pasiekimų vertinimo chemijos pamokose aprašas, 13 priedas.

56.14. Mokinių pažangos ir pasiekimų vertinimo geografijos pamokose aprašas, 14 priedas.

56.15. Mokinių pažangos ir pasiekimų vertinimo technologijų pamokose aprašas, 15 priedas.

56.16. Mokinių pažangos ir pasiekimų vertinimo informacinių technologijų pamokose aprašas, 16 priedas.

56.17. Mokinių pažangos ir pasiekimų vertinimo dailės pamokose aprašas, 17 priedas.

56.18. Mokinių pažangos ir pasiekimų vertinimo dalyko ,,Gamta ir žmogus‘‘ pamokose aprašas, 18 priedas.

56.19. Mokinių pažangos ir pasiekimų vertinimo ekonomikos pamokose aprašas, 19 priedas.

56.20. Mokinių pažangos ir pasiekimų vertinimo logopedinėse pratybose aprašas, 20 priedas.

\_\_\_\_\_\_\_\_\_\_\_\_\_\_\_\_\_\_\_\_